Румен Ченков
Някой ден

chitanka.info

Някой ден, в някой час монотонен

ти ще дойдеш — красива и бяла.

Не от плът, а от тягостен спомен,

съхранил тъжен миг на раздяла.

И тогава копнеж неугаснал,

ще ме тласне отново към теб.

Твоят принц е отдавна пораснал,

ала ти си остана дете.

Но все още в душата ми страдна

има късче от твойта душа.

Накъдето край мен да погледна,

аз те виждам в стотици неща:

в красотата на залеза вечер,

в неспокойния дъх на нощта…

Много време, любима, изтече,

но те има в стотици неща:

в цветовете, родени напролет,

в тишината и в птичия хор.

Необятните сини простори

съхраниха за мен твоя взор.

Бих желал в някой час монотонен

ти да дойдеш — красива и бяла,

но от плът. Не от тягостен спомен,

съхранил тъжен миг на раздяла.

1994 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.